Lis vacjis e lis bandieris zalis cu la pale de Coldiretti a àn fat il zîr di Italie tes setemanis passadis. La manifestazion organizade par sensibilizâ la int sul pericul de invasion di lat forest a presits rots e je coventade par riclamâ la atenzion gjenerâl suntun setôr, chel dal arlevament, che in Regjon al continue a patî un grum. Par une volte, la Cjargne e je metude un tic miôr dal rest dal Friûl e a confermâlu al è un dai principâi arlevadôrs dal teritori, Claudio Peresson, che al gjestìs une aziende agricule a Darte e che al è il president de Latarie sociâl Val Bût di Sudri. “Il dât che al da subit la idee de situazion favorevule al è chel sul presit dal lat paiât al produtôr”, al spieghe. “Ca sù di noaltris o sin rivâts a garantî un presit base dongje dai 50 centesims al litri, cuant che invezit tal rest dal Friûl al ven paiât 35-36 centesims”. Cemût mai cussì tante diference? “Parcè che noaltris, in gracie de latarie che e je une cooperative, o rivìn a contignî lis spesis e a ricevi plui util che dopo al ven ripartît a ducj i socis. Un sisteme che al funzionave timp indaûr ancje cu lis Latariis Furlanis e che dopo al è saltât, cemût che o vin viodût, probabilmentri parcè che i arlevadôrs di là jù, sbaliant, si son fidâts di personis che di agriculture a capivin pôc o gran. Un tic ce che al è sucedût te Coopca: cuant che si devente masse grancj no si pues metisi in man di int che no à esperience manageriâl adate a competi cul marcjât”.
In dì di vuê, par fâ numars grancj, la latarie di Sudri e cjape il lat dai arlevadôrs di mieze Cjargne, di Paulâr a Tumieç, di Lauc a Mueç, e naturalmentri di dute la val de Bût ,di Darte a Paluce. A son 100 i cuintâi di lat che a vegnin messedâts in medie ogni dì, di chescj dome 20 a rivin dal comun di Darte dulà che e je la concentrazion plui gruesse di aziendis zootecnichis. A son cinc in dut, su 100 etars complessîfs, e “paradossalmentri – al fâs notâ Peresson – o vin plui vacjis di 40 agns fa cuant che invezit a jerin 150 arlevadôrs in dut il paîs.
Oltri a Sudri, chê altre grande latarie e je chê di Denemonç: ancje culì si tocjin i 100 cuintâi di lat in dì, discjamâts de Val dal Tiliment, dal Cjanâl di Guart e dal Cjanâl Pedarç. In dute la Cjargne a son cirche 200 i arlevadôrs in ativitât, che a molzin sù par jù 2.000 vacjis, e 40 malghis.
Al baste un paragon storic par fâ capî cemût che i timps a son cambiâts: “Cuarante agns fa – si impense Peresson – o vevin 20-30 mil vacjis in dut il teritori”. No si pues pensâ di tornâ a chei nivei, ancje parcè – e chi e rive la seconde sorprese – i numars dal setôr, daûr di chel che a disin i direts interessâts, a son stabii e juscj. La uniche criticitât e ven dal fat che la presince di arlevadôrs no je omogjenie: “Rispiet a une volte, a son comuns dulà che di vacjis no si ’nt viodin plui – al spieghe Peresson – e chest al devente un probleme pe cure e pe difese dal paisaç, cu la vegjetazion che e rive fin sot lis cjasis e il bosc che al glot i paîs. E fâs ben la presidente Serracchiani a pontâ sul recupar dai terens bandonâts, po dopo al volarès almancul une aziende in ogni comun”.
Altre cuistion, chê des stalis. Propit in chestis setemanis, la Comunitât di Mont e sta ultimant i bandots pes gnovis stalis di Sudri e di Preon, progjets pensâts adiriture 15 agns fa. “Come simpri, la politiche e rive masse tart”, si fâs notâ in Cjargne, e in dì di vuê la realizazion di chestis struturis no je plui prioritarie. “Se si vûl permeti al sisteme di continuâ a resisti – al siere Peresson – a coventin judâts chei che a fasin chest mistîr di une vite e che a stan cirint di tirâ sù i zovins. Ma par fâlu, al vûl garantît un redit fuart, se no un mulet al continuarà a cirî lavôr in fabriche, dulà che magari il sabide e la domenie no si lavore e si cjapin i stes bêçs”. ❚
David Zanirato
De mont une lezion pal arlevament di planure............
Lis vacjis e lis bandieris zalis cu la pale de Coldiretti a àn fat il zîr di Italie tes setemanis passadis. La manifestazion organizade par sensibilizâ la int sul pericul de invasion di lat forest a presits rots e je coventade par riclamâ la atenzion gjenerâl suntun setôr, chel dal arlevament, che in Regjon al continue a patî un grum. Par une volte, la Cjargne e je metude un tic miôr dal rest dal Friûl e a confermâlu al è un dai principâi arlevadôrs dal teritori, Claudio Peresson, che al gjestìs une aziende agricule a Darte e che al è il president de Latarie sociâl Val Bût di Sudri. “Il dât che al da subit la idee de situazion favorevule al è chel sul presit dal lat paiât al produtôr”, al spieghe. “Ca sù di noaltris o sin rivâts a garantî un presit base dongje dai 50 centesims al litri, cuant che invezit tal rest dal Friûl al ven paiât 35-36 centesims”. Cemût mai cussì tante diference? “Parcè che noaltris, in gracie de latarie che e je une cooperative, o rivìn a contignî lis spesis e a ricevi plui util che dopo al ven ripartît a ducj i socis. Un sisteme che al funzionave timp indaûr ancje cu lis Latariis Furlanis e che dopo al è saltât, cemût che o vin viodût, probabilmentri parcè che i arlevadôrs di là jù, sbaliant, si son fidâts di personis che di agriculture a capivin pôc o gran. Un tic ce che al è sucedût te Coopca: cuant che si devente masse grancj no si pues metisi in man di int che no à esperience manageriâl adate a competi cul marcjât”.
fur_Latn fur_Latn fur_Latn fur_Latn fur_Latn zho_Hans fur_Latn fur_Latn